SL Uradni list Evropske unije C 461/46

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 461/19)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„PASTEL DE CHAVES“

Št. ES: PT-PGI-0005-1126-2.7.2013

ZGO ( X ) ZOP ( )

1. Ime

„Pastel de Chaves“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

„Pastel de Chaves“ je zavitek v obliki polmeseca iz tankega listnatega testa, nadevanega s pripravkom iz sesekljane teletine. Obstaja v dveh različnih velikostih, pečen ali zamrznjen, ter ima fizikalne in organoleptične značilnosti, opisane spodaj.

Preglednica 1

Prikaz najnižjih in najvišjih vrednosti za posamezni fizikalni parameter za obe velikosti zavitka „Pastel de Chaves“

Pastel de Chaves Pastel de Chaves (v velikosti prigrizka) Min. Maks. Min. Maks. Dolžina (v cm) 12 14 8 9 Širina (v cm) 6 8,5 5 6 Višina (v cm) 3 4,5 2 3 Teža (v gramih) 60 90 20 30





Preglednica 2

Organoleptične značilnosti

Zunanjost Zavitek iz listnatega testa v obliki polmeseca, katerega zgornja stran je po vsej dolžini izbočena zaradi napihovanja listnate strukture med pečenjem. Po pečenju je neenotne barve, ki sega od temno rumene do zlate. Notranjost Pri podolžnem prerezu je testo videti kot skupek zelo tankih lističev, kar daje proizvodu drobno listnat videz. Zlato rumena barva zgornjega dela testa je kontrastna barvi spodnjega dela, ki je zaradi nadevanega sesekljanega mesa rahlo temnejši in ovlažen. V notranjosti proizvoda je nadev, katerega heterogeno sestavo tvorijo različne sestavine, med katerimi se prepoznajo koščki mesa in čebule. Tekstura Listnato testo, ki je čvrsto in hrustavo, je močno kontrastno nadevu, ki je gost, mehek, vlažen, sočen in topljiv v ustih. Okus Proizvod ima značilen okus in aromo, ki nastaneta, ko listnato testo deloma vpije sokove sesekljane teletine, ki se izločijo med pečenjem. Listnato testo je v ustih hkrati hrustavo, mastne konsistence in topljivo; nadev je mehak, mastne konsistence, vlažen in vonjav, njegov okus pa spominja na teletino, oljčno olje in čebulo.

3.3 Krma (samo za proizvode živalskega izvora)

—

3.4 Posebne faze proizvodnje, ki jih je treba izvajati na opredeljenem geografskem območju

Priprava nadeva

Pri tem postopku so znanje in izkušnje odločilnega pomena za presojo, kdaj sta enotnost in voljnost nadeva „optimalni“, kar slaščičar določi v glavnem na podlagi svojih izkušenj in znanja.

Priprava testa, nadevanje in oblikovanje zavitka

V teh fazah izdelave pridejo znanje in izkušnje slaščičarjev zelo do izraza, saj oblikovanje zavitkov v enako velike polmesece z enakimi značilnostmi (tanko listnato testo, trdna in hrustava tekstura) zahteva posebno spretnost in sposobnost.

Zamrzovanje

Po oblikovanju v polmesec se lahko zavitek „Pastel de Chaves“ takoj zamrzne. Ta postopek poteka v proizvodnih obratih, da se prepreči vsakršno nepotrebno rokovanje in zmanjša tveganje za mikrobiološko kontaminacijo.

3.5 Posebna pravila za rezanje, ribanje, pakiranje itn.

—

3.6 Posebna pravila za označevanje

Ne glede na to, v kakšni obliki se trži, morajo biti na etiketi naslednji podatki:

— navedba „Pastel de Chaves – Indication géographique protégée (zaščitena označba porekla)“ ali „Pastel de Chaves IGP (ZOP)“,

— logotip označbe „Pastel de Chaves“:

4. Jedrnata opredelitev geografskega območja

Občina („Concelho“) Chaves.

5. Povezava z geografskim območjem

5.1 Značilnosti geografskega območja

Znanje in spretnosti, povezani z izdelavo zavitka „Pastel de Chaves“, vse od leta 1862 pa do danes niso nikoli prestopili meja občine.

Zaradi težke dostopnosti, ki je še ne tako daleč nazaj oteževala vstop v dolino Chaves in izstop iz nje, so bili to znanje in spretnosti omejeni na območje, od koder izvirajo.

To dejstvo je neposredno povezano z zgodovino in ohranitvijo recepta, ki je bil več kot 75 let v lasti enega samega obrata: Case do Antigo Pasteleiro, v katerem še vedno stoji prvotna peč. Šele v 40. letih prejšnjega stoletja so se v lokalnih sredstvih obveščanja pojavili namigi, da skrivnostni zavitek ni več monopol enega samega obrata, temveč postaja simbol slaščičarske umetnosti v občini Chaves. Iz nekaterih reklam, v katerih se opeva možnost dostave po vsej državi za plačilo ob naročilu (Almanaque de Chaves, 1949), je razvidno, kako pomemben je „Pastel de Chaves“ postal na nacionalni ravni.

V občini Chaves je mogoče najti tudi pisne in ustne vire, ki dokazujejo, da je prvi „Pastel de Chaves“ nastal že leta 1862 v čisto prvem obratu, slaščičarni Done Terese Feliz Barreira (Notícias de Chaves, letnik XXXVII – št. 1921 z dne 22. aprila 1987). Ta proizvod temelji na tradiciji ter znanju in izkušnjah, ki so se prenašali iz roda v rod vse do današnjih dni. V zvezi s tem je treba navesti, da ime proizvoda „pastel“ ustreza njegovemu geografskemu območju proizvodnje in da v krajih, ki mejijo na občino Chaves, ni mogoče najti nobenega podobnega proizvoda ali njegove imitacije. Mestni slaščičarji so 150 let nabirali znanje o načinu priprave testa in nadeva, z združitvijo katerih je nastal ta zavitek, ki uživa sloves, tesno povezan z območjem, od koder izvira.

5.2 Posebnosti proizvoda

Zavitek „Pastel de Chaves“ se od drugih pekovskih izdelkov odlikuje bodisi po svoji obliki polmeseca ter tankem in hrustavem listnatem testu, dobljenem po postopku ročne obrtniške izdelave, bodisi po svojem gostem, mehkem, vlažnem, sočnem in topljivem nadevu.

Proizvodni način, ki se uporablja za izdelavo tankega in krhkega testa ter nadeva, v katerem so vidni koščki mesa in čebule, katerih vezivo je kruh, je tesno povezan z znanjem in spretnostmi, ki so jih dolga leta razvijali slaščičarji iz občine Chaves.

Njihovo znanje in spretnosti pridejo najprej do izraza pri metodi priprave testa, ki se razvalja, namaže in trikrat prepogne v obliko valja, ki se nato razreže na dva kolobarja debeline 2–3 cm. Za izdelavo enako velikih zavitkov, za katere sta značilna zelo tanko listnato testo ter čvrsta in hrustava tekstura, sta namreč potrebni posebna spretnost in sposobnost.

Enako nato velja za pripravo nadeva, pri kateri se ravno prav kuhano meso pomeša z zdrobljenim trdim pšeničnim kruhom, tako da pripravek postane mehak in povezan. Od tega postopka sta odvisna kakovost končnega proizvoda in sam videz zavitka, v katerem so vidni koščki mesa in čebule, ki jih kruh povezuje v zelo homogeno mešanico.

To znanje in spretnosti prav tako pridejo do izraza pri obdelavi testa, ki je zelo tanko in je bistvenega pomena pri oblikovanju zavitka. Ko se mu doda nadev, dobi poseben zunanji in notranji videz, čvrstost, okus in teksturo, zaradi katerih je ta slani pekovski proizvod preprosto enkraten.

Posebnost zavitka „Pastel de Chaves“ je rezultat znanja, uporabljenega pri pripravi nadeva in testa ter oblikovanju proizvoda.

5.3 Vzročna povezava med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Zavitek „Pastel de Chaves“ je neposreden rezultat znanja in spretnosti, ki so potrebni za pripravo nadeva in listnatega testa. Njegova zgodovina sega v leto 1862, ko je nek trgovec, katerega poreklo ni znano, prekoračil mesto s košem zavitkov čudne oblike, katerih količina je bila premajhna, da bi nasitila meščane. Da bi se Dona Teresa Feliz Barreira, ustanoviteljica slaščičarne Casa do Antigo Pasteleiro, izkopala iz revščine in potešila sladkosnednost domačinov, naj bi za en funt kupila recept za ta slasten prigrizek (Revista Unibanco, izdaja januar/februar 2004).

Pristne in stalne lokalne metode, ki so se skoraj nespremenjene ohranile več kot poldrugo stoletje, dejstvo, da so zadevno znanje in spretnosti ostali več kot 75 let monopol enega samega obrata (Casa do Antigo Pasteleiro), zemljepisna lega mesta Chaves, ki tiči v osrčju široke doline, obdane z granitnimi in skrilastimi masivi, višjimi od 1 084 m, in težka dostopnost, ki je ni izbrisal niti čas, so pripomogli k temu, da znanje in spretnosti ne odtekajo z območja, od koder izvirajo – tako da v sosednjih krajih ne poznajo nobenega podobnega proizvoda.

Ker se je zavitek „Pastel de Chaves“ ohranil v kolektivnem spominu, tako kot se njegov okus ohrani v ustih, si je nazadnje priboril izbrano mesto v nacionalni gastronomiji. Zaradi tega statusa si je prislužil tudi oznako „najboljši zavitek na Portugalskem“ (Revista Unibanco, izdaja januar/februar 2004).

Ugled in sloves zavitka „Pastel de Chaves“, ki ga izključno s to občino povezujeta že več kot 150 let, sta bogato dokumentirana.

Sklic na objavo specifikacije proizvoda

(člen 5(7) Uredbe (ES) št. 510/2006 (3))

http://www.dgadr.mamaot.pt/images/docs/val/dop_igp_etg/Valor/CE_pastel_chaves_2012.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.